แห่ซื้อกองทุนกรุงศรีผลงานดี
บลจ.กรุงศรี เผยผลตอบแทนดี ดึงลูกค้าแห่ซื้อกองทุนแน่นงาน SET in the City ชูหุ้นระยะยาวปันผลเด่น
30 พ.ย. 2555

บลจ.กรุงศรี เผยผลตอบแทนดี ดึงลูกค้าแห่ซื้อกองทุนแน่นงาน SET in the City ชูหุ้นระยะยาวปันผลเด่น
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงศรี เปิดเผยว่า บริษัทประสบความสำเร็จมาก จากงาน SET in the City 2012 โดยมีลูกค้ามาทำธุรกรรมในงานกว่า 2,000 ราย และมีมูลค่าเงินลงทุนกว่า 115 ล้านบาท คิดเป็นสัดส่วน 1 ใน 3 ของยอดขายกองทุนรวมทั้งหมดภายในงานโดยนักลงทุนสนใจกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF)
สำหรับกองทุนเปิดกรุงศรีหุ้นระยะยาวปันผล (KFLTFDIV) ได้รับความสนใจจากนักลงทุนจำนวนมาก จากผลงานของกองทุนที่ดีต่อเนื่อง และเมื่อวันที่ 22 พ.ย. ได้จ่ายเงินปันผลให้ผู้ถือหน่วยลงทุน มูลค่ารวมกว่า 411 ล้านบาท
นอกจากนี้ กองทุนสร้างผลตอบแทนเฉลี่ยต่อปีย้อนหลัง 3 ปี และ 5 ปี สูงสุดในกลุ่มกองทุน LTF ทั้งหมดในประเทศ โดย 3 ปีย้อนหลัง อยู่ที่ 35.93% ดัชนีตลาดหลักทรัพย์อยู่ที่ 23.75% ส่วนย้อนหลัง 5 ปี อยู่ที่ 17.51% ดัชนีตลาดหลักทรัพย์อยู่ที่ 7.44% ข้อมูล ณ วันที่ 31 ต.ค. 2555 
“คนที่ยังไม่ได้ซื้อกองทุนควรลงทุนก่อนปลายเดือน ธ.ค. เพราะเป็นโค้งสุดท้ายของการลงทุนในกองทุน LTFRMF เพื่อได้สิทธิภาษี จึงมีเม็ดเงินจำนวนมากเข้ามาทำให้หุ้นปรับตัวขึ้น” นายฉัตรพี กล่าว